

**Møtebok**

**ÅL KYRKJELEGE FELLESRÅD**

**Møte 18.03.2025**

**Møtestart: kl 18.15 Ål kyrkjestugu**

**Møteslutt: kl 20.05**

**Til stade:**

**Medlemer:** Liv A. Solberg(Leveld), Frøydis Stoveland Dekko (Torpo), Ingrid Hajem (Ål), Audun Vestenfor (Ål), Anne Kjersti Frøyen (Ål), Solveig Løkensgard Arnegard (komm.repr)

**Varamedlem som møtte:** Inger Elise Kaslegard (Leveld), Marianne Laa (Ål), Geir Wiknes (sokneprest)

**Andre:** Anne Gerd Jorde, sekretær

**Forfall:** Inger Haug(Leveld), Arild Øystese Hansen (Ål), Camilla Osnes (prost), Kari Kristine Flatland (Torpo)

**Merknad:** Det var ikkje kalla inn varamedlem for Kari Kristine Flatland då det ikkje var meldt forfall.

SAKSLISTE:

FR-sak 06/25: Godkjenning av referat frå møtet 14.01.25 og innkalling 18.03.25

FR-sak 07/25: Budsjett 2025

FR-sak 08/25: Rekneskap 2024

FR-sak 09/25: Årsmelding 2024

FR-sak 10/25: Søknad om bruk av Kyrkjestugu

FR-sak 11/25: Gravplassvedtekter - endring

FR-sak 12/25: Orienteringssaker

**FR-sak 06/25: GODKJENNING AV MØTEPROTOKOLL FRÅ MØTE 14.01.25**

 **OG MØTEINNKALLING 18.03.25**

**Saksdokument:**

1.Møtebok frå møtet 14.01.2025

Dokumentet ligg ved saka.

**Saksopplysningar:**

Møtebok frå møtet i Ål kyrkjeleg fellesråd i møte 14.01.2025 vert lagt fram for eventuelle korrigeringar og til godkjenning.

Møteinnkallinga for møtet 18.03.2025 er lagt fram for godkjenning.

**Framlegg til vedtak:**

Ål kyrkjeleg fellesråd godkjenner møteboka frå 14.01.2025

Innkallinga til møtet 18.03.2025 blir godkjent

**Frå handsaminga:** Vedtak i FR – sak 04/25 «Høyring om tilskotsordning i Kyrkja» seier blant anna at gruppa leverer eit utkast til uttale seinast i veke 6. Dette blir sendt på e-post til fellesrådsmedlemer, som kan koma med innspel.

Det er ikkje sendt ut noko utkast, men høyringa er levert inn innan fristen.

**Ål kyrkjelege fellesråd i møte 18.03.2025**

**VEDTAK :**

Ål kyrkjeleg fellesråd godkjenner møteboka frå 14.01.2025 med merknad om at høyringsutkast jmf. sak 04/25 ikkje er sendt ut til medlemene.

Høyringa blir lagt ved protollen frå møtet 18.03.25.

Innkallinga til møtet 18.03.2025 blir godkjent

**FR-sak 07/25: BUDSJETT 2025**

**Saksdokument:**

1. Framlegg til budsjett 2025

Dokument 1 ligg ved saka

**Saksopplysningar:**

Framlegg til budsjett vart lagt fram for drøfting i møte i januar. Då mangla det over 1/2 million for å få budsjettet i hamn. Det har vore arbeid med budsjettet over lenger tid. Blant anna er rekneskapen for 2024 gjennomgått på kvar post for å sjå kva som er ført og redusere budsjettet der det kan samt finne ut av kor mykje det går til ulike ting som må inn.

* Det er rydda i datalisensar og sagt opp dei som ikkje er i bruk
* Det er i forslaget skore ned 10% sekretær frå august etter som prostesekretærstillinga ikkje blir refundert lenger. Stillinga er drøfta i AU og er lagt inn fram til august p.g.a. av vakanse i kyrkjeverjestillinga.
* 30% midlertidig stilling på arbeid med supertorsdag og etter skuletid som går til august 2025, er ikkje forlenga
* Det er lagt inn 20% stillinga til barne -og ungdomsarbeid,( blant anna supertorsdag) frå august med bruk av fondsmidlar (gjevarteneste). Dette fondet står per 1. januar 2025 på 391 012 kr.

20% inkl. sosiale utgifter utgjer 55 500 kr i 2025. Om ein skal tilsetja for eit år fram til 1. august 2026, så må ein rekne med 77 500 kr i 2026 fram til august. Det må i budsjettsamanheng for 2026 sjåast på om ein skal ha det på heile året i 2026.

* 15% av eine kyrkjetenarstillinga er dekka av midlar ti investeringar i drift. Han er snekkar og tek mange oppgåver med reperasjonar og investeringar som elles måtte kjøpast teneste for å få gjennomført.
* Diakoni er lagt inn i budsjettpostar (markert kvar det er lagt inn. Summane som er lagt inn er i tråd med summane i budsjettet til diakoni. Utgifter og inntekter samsvarar så det vil ikkje ha betydning for resultatet. Brukar diakonien mindre pengar enn dei har i inntekter, så vil resultatet setjast over på bundne fond til diakonien og overførast deira bankkonto. Om dei brukar meir enn dei har i inntekter, så vil det bli trekt frå deira konto og overført fellesrådet ved slutten av året. Dette er nytt frå 2025 og vil lette rekneskapsføringa, samt at det vi bli momsrefusjon også på dette arbeidet.
* Prisar for ulike tenester er gjennomgått og samanlikna med dei andre kyrkjekontora i Hallingdal. Ål ligg relativt høgt i prisar på mange tenester og det er derfor ikkje foreslege auke anna enn på to tenester. Det har tidlegare vore 3 satsar for planting etter kva planter som er valt. To har vore på 640 kr + mva (800 kr) og ein på 730 + mva (912,50kr). Det er nå foreslege ein felles sats for planting på 680 kr +mva (850 kr). Det er ingen av dei andre kommunane i Hallingdal som har val på planter.

Det er også foreslege auke på stell og vatn frå 850 kr + mva (1062,50 kr) til

900kr + mva (1125kr). Dette er innbakt i budsjettframlegget.

* Festeavgift og husleige er rekna på noko eksakt utifrå graver som forfell i 2025. Det er forslag til endring av gravplassvedtekter til å redusere festetida frå 10 åt til 5 år om gongen. Dette vil i ein del år redusere inntekta, mens det på sikt vil bli auka samla inntekter etter som satsane stig i framtida. Samtidig gir det ei utfordring med mindre inntekter på eit elles snautt budsjett. Det er derfor i reknearket lagt fram to forslag (sjå arkfanene). Det eine med endra tidsperiode for festeavgift og det andre utan.
* I tillegg til desse punkta som er omtala, er det skore på mange av postane.

**Drøfting:**

Budsjettframlegget som ligg føre er skore til beinet og kanskje litt meir. Det er uvisst om det vil halde. Eit av dei store spørsmåla er kor stort lønsoppgjeret blir. Det er lagt inn 5% auke (kommunen har lagt inn 5,2% auke). Det er lagt inn 16.5% pensjonsavgift. Det er same prosent som kommunen har lagt inn. Summen er mindre enn det som gjekk ut i 2024. Pensjonsavgifta går gjerne noko i bølgjedalar og kan verke lite forutsigbar.

**Framlegg til vedtak:**

1. Framlegg til budsjett vert vedteken (med følgjande endringar…..
2. Pris på planting av sumarblomster blir endra til 680 + mva (850Kr)
3. Pris på stell og vatning vert endra til 900 kr + mva (1125 kr).
4. Det blir brukt 55 500 kr i 2025 og foreløpig 77 500 kr i 2026 frå fond til barne -og ungdomsarbeid for å tilsetja ein barne- og familiemedarbeidar i 20% stilling.

**Ål kyrkjelege fellesråd i møte 18.03.2025**

**VEDTAK :**

1. Framlegg til budsjett vert vedteken.
2. Pris på planting av sumarblomster blir endra til 680 + mva (850Kr)
3. Pris på stell og vatning vert endra til 900 kr + mva (1125 kr).
4. Det blir brukt 55 500 kr i 2025 med intensjon om vidareføring i 2026, frå fond til barne -og ungdomsarbeid for å tilsetja ein barne- og familiemedarbeidar i 20% stilling.

**FR-sak 08/25: REKNESKAP 2024**

**Saksdokument:**

1. Årsrekneskap 2024 Ål kyrkjelege fellesråd med noter
2. Drift 2024 – Vismarapport

Dokument 1 og 2 ligg ved saka.

**Saksopplysningar:**

Årsrekneskapen for 2024 er lagt fram og har eit meirforbruk på 258 534 kr. Disposisjonsfondet til fellesrådet er per dags dato på 128 726 kr.

Kommentarar til nokon av postane

Utgifter:

* 10100 fastløn og 10200 vikarløn må sjåast saman då løn til kyrkjeverjevikar har vore ført på 10200.
* 10800 godtgjersle folkevalde – her vart det kravd underskrifter før utbetaling og 28 450 kr som skulle vore på 2024 rekneskapen, vart utbetalt i januar og kjem på 2025.
* 10200 anna forbruksmateriale: Her er det ført mykje forskjellig, men blant anna alle blomster og jord til om lag 130 gravstell er ført her.
* 11300 Post bank. Det var for eit par år sidan teikna ei avtale på ei frankeringsmaskin. Her var det så store problem og dei skulle ha mange tusen for nye blekkpatroner osv, så avtalen vart sagt opp. Fellesrådet måtte då kjøpe seg ut med den summen det ville kosta dei åra fram i tid det var binding på dette. Ca 25 000 kr. Alle andre utgifter rundt avtalen vart refundert.
* 11709 Andre driftsutgifter/transportmidlar: Her ligg det nokon store reperasjonar på maskiner på kyrkjegarden- eden eine fakturaen er på nesten 12000 kr.
* 11950 Avgifter, gebyr , lisensar. Her er det ført både datalisensar , ulike avgifter og gebyr og to feilføringar på kremasjonsavgift som skulle vore på 11951. Posten må også sjåast saman med post 11953 Datalisensar. Ål gjekk over til å bruke Kirkepartner i staden for Hallingdal skrivebord i 2024. Dette utgjer ein stor del lisensar som tidlager låg i tenesteytingsavtala til kommunen. På sikt ynskjer Kyrkja å få alle inn på same plattform.
* 11951 Kremasjonsavgift – 2 avgifter (ca 15 000 kr) skulle vore ført her i tillegg, men er ført 11950.
* 12000 Inventar og utstyr. Her er det blant anna ført innkjøp av plantekasser som blir seld på kyrkjegardane (43 200 kr). Det er også innkjøpt ny port til reiskapshuset på Torpo og ei stor faktura på kjøleaggregat til bårerom, i tillegg til datautstyr og ein del anna utstyr.
* 12700 Andre tenester. Her blir alle solistar osv. til folkemusikk og gudsteneste før. Dette er midlar fellesrådet har fått støtte til frå kulturdirektoratet (170000) i 2024. Vikarar som har eiga firma som til dømes organistvikarar som vart brukt noko våren 2024, er ført her. I tillegg kjem revisjon på 117 500 kr , drenering rundt Ål kyrkje om lag 66 700 kr og tilstandsrapportar på alle tre kyrkjene til saman 116 000 kr.

Inntekter

* 16200 anna sal av varer og tenester. Her er det budsjettert med 90 000 kr på kyrkjebladet. Kan det vera tankar om annonseinntekter? 2 annonser er innbetalt og ført på 16509 Avgiftspliktig sal. (Det skal ikkje vera moms før inntektene er over 50 000kr)
* 17700 Refusjonar frå andre. Her er interne overføringar frå sokneråd og diakoni ført i tillegg til refusjon på 20 000 kr frå fortidsminneforeininga til noko arbeid ved Torpo kyrkje.
* 18050 Tilskot frå kyrkja sentralt. I og med at tilskot til trusopplæring ikkje var nytta fullt ut i 2023, blir unytta beløp minus 5% trekt i tilskotet året etter. Det vart derfor ein trekk på

103 000 kr i tilskotet for 2024. Denne posten har fått inn ein del inntekter på refusjon av noko av utgiftene til Kirkepartner. Dette er refusjon som fellesrådet får fyrste året etter at Kirkepartner er teke i bruk.

* 18450 Rammeoverføring frå kommunen. Her var det budsjettert med 140 000 kr meir enn det som kom i rammetilskotet. Mest sannsynleg er kalkulatoriske utgifter ført både på denne posten og på post 17900 internsal – altså 140 000 kr i inntekter som er dobbeltbudsjettert.

Nokon utgiftspostar er overskride og andre er ikkje brukt opp, Hovudårsak til meirforbruk er likevel at det er budsjettert med meir inntekter enn det som er kome inn . Her kan nemnast dobbeltføring av kalkulatoriske utgifter 140 000 kr, Inntekt på 90 000 kr på kyrkjebladet som ikkje er kome inn og

103 000 kr i trekk på tilskot frå kyrkja sentralt.

**Drøfting**

Fellesrådet har mindre på disposisjonsfondet enn meirforbruket er. I tillegg må det ein del nedskjeringar til for å koma i mål med budsjett for 2025. Kyrkjeverja vil derfor foreslå å søke Ål kommune om dekking av meirforbruket i 2024. Målet er å få eit meir berekraftig budsjett i 2025 og då er det ynskjeleg å ikkje dra med seg underskot frå 2024 som må dekkast på eit allereie nedskore budsjett.

 **Framlegg til vedtak:**

1. Årsrekneskap for 2024 blir vedteken og sendt til revisjon.
2. Ål kyrkjelege fellesråd søkjer Ål kommune om dekking av meirforbruk på 258 534 kr.

**Ål kyrkjelege fellesråd i møte 18.03.2025:**

**VEDTAK:**

1. Årsrekneskap for 2024 blir vedteken og sendt til revisjon.
2. Ål kyrkjelege fellesråd søkjer Ål kommune om dekking av meirforbruk på 258 534 kr.

**FR-sak 09/25: ÅRSMELDING 2024**

**Saksdokument:**

1. Forslag til årsmelding for Ål kyrkjelege fellesråd 2024

**Saksframlegg:**

Årsmelding for Ål kyrkjelege fellesråd er lagt fram for eventuelle endringar og til godkjenning.

Under arbeid med årsmeldinga vart det oppdaga avvik med saksnummer på sakene i fellesrådet i 2024. Det er fleire saker som har fått same saksnummer. Dette bør rettast opp i.

**Framlegg til vedtak:**

1. Årsmelding for Ål kyrkjelege fellesråd vert godkjent (med følgjande endringar……)
2. Det blir retta opp i avviket med same saksnummer på fleire saker slik at dei får ein bokstav i tillegg til tal. På den måten kan sakene skiljast frå kvarandre i ettertida.

**Ål kyrkjelege fellesråd i møte 18.03.2025:**

**VEDTAK:**

1. Årsmelding for Ål kyrkjelege fellesråd vert godkjent.
2. Det blir retta opp i avviket med same saksnummer på fleire saker slik at dei får ein bokstav i tillegg til tal. På den måten kan sakene skiljast frå kvarandre i ettertida.

**FR-sak 10/25: SØKNAD OM BRUK AV KYRKJESTUGU**

**Saksdokument:**

1. E-post av 05.02.2025 frå Prestegårdens kvinneforening v/Vigdis Storhaug

**Saksopplysningar:**

Prestegårdens kvinneforening for NMS vart danna i 1876. Medlemstalet har variert gjennom snart 150 år. Nå har det vore ein ny giv, og foreininga har nå 16 medlemmer.

Tidlegare var fornyingsmøta lagt til Ål prestegard, men dei siste åra har møta gått på omgang blant medlemmar. Nå er det ikkje lenger mogleg for alle å ha møta heime hjå seg på grunn av antalet.  Foreininga ynskjer derfor å kunne leggja nokon av møta sine til Ål kyrkjestugu. Det er om lag 10 møter i året. Denne våren er møta lagt til tredje eller fjerde onsdag i månaden kl. 12 -14.

Det har også ein årleg tradisjon å ha eit misjonsstemne i Ål kyrkjestugu i løpet av mars. Dette er felles for to NMS-foreiningar i kommunen. Styret for foreininga meiner at det finns eit fellesrådsvedtak om at foreiningane ikkje skal betale leige for dette arrangementet. Foreininga er sentral innanfor misjonsengasjementet i kyrkjelyden.

Prestegårdens kvinneforening spør om å få disponere kyrkjestugu til nokon av møta sine gjennom året utan å betale husleige. Foreininga ynskjer å gje alle pengane dei samlar inn direkte til NMS. Foreininga vil bestille rommet på vanleg måte og rigge til og rydde etter seg.

**Drøfting:**

Kvinneforeininga ser på seg sjølv som ein del av misjonsarbeidet i kyrkjelyden. Det verkar rimeleg å tenkje slik. Kyrkjestugu er oppvarma heile tida så det vil ikkje bli ekstra kostnad på oppvarming.

Reinhald blir utført etter behov i kyrkjestugu. Det er mogleg å tenkje at eit slik leigeforhold kan medføre noko meir vask. Dersom det blir rydda bra er det ikkje sikkert at det treng å medføre ekstra vask heller.

Når det gjeld arrangement i mars felles for to foreiningar, så er vel dette også å sjå på som kyrkjelyden sitt arbeid utifrå slik saka ligg føre.

**Framlegg til vedtak:**

1. Prestegårdens Kvinneforening får ved behov bruke Kyrkjestugu vederlagsfritt til møta sine.

Foreininga ryddar og tek eventuell oppvask etter seg sjølve.

1. Felles misjonsmøte i mars mellom NMS foreiningane i Ål, betaler ikkje for leige av Kyrkjestugu til dette arrangementet.

**Ål kyrkjelege fellesråd i møte 18.03.2025:**

**VEDTAK:**

1. Prestegårdens Kvinneforening får ved behov bruke Kyrkjestugu vederlagsfritt til møta sine.

Foreininga ryddar og tek eventuell oppvask etter seg sjølve.

1. Felles misjonsmøte i mars mellom NMS foreiningane i Ål, betaler ikkje for leige av Kyrkjestugu til dette arrangementet.

**FR-sak 11/25: GRAVPLASSVEDTEKTER - ENDRING**

**Saksdokument:**

1. Forslag til justerte vedtekter inkl. endringer

Dokument 1 ligg som vedlegg.

**Saksopplysningar:**

I samband med bruk av namna minnelund så trengs det ei oppjustering av gravplassvedtektene. Kyrkjeverje, sekretær og to kyrkjetenarar har saman sett på og kome med forslag til endring av vedtektene. I denne gjennomgangen vart vedtektene frå Gol, Hemsedal og Hol brukt flittig.

I vedlegget så er det teke utgangspunkt i forskrifta slik den ligg i dag. Det er sett overstryking over det som er teke bort og ny tekst er lagt inn i raud skrift. Det som er merka gult er endringar av større betydning som trengs å drøftast.

Det er arbeid med heile forskrifta og ikkje berre punktet om minnelund.

Mange av endringane er omskriving av setningar og noko tillegg som omtalar slik praksis er i dag.

På nokon punkt er det kome endringar av større betydning.(merka gult i endringsforslaget).

Det er fellesrådet som er gravferdsmyndigheit i dei fleste kommunar. I staden for gravferdsmyndigheit er ordet fellesråd foreslege brukt i heile dokumentet.

Gravplassvedtekter er vorte forskrift og vidare saksgang etter at fellesrådet har handsama saka vil vera følgjande:

1. Sende forslaget til Statsforvaltar for godkjenning der
2. Vedtektene skal så leggast ut på høyring
3. Om det kjem innspel frå Statsforvaltar eller høyringssvar som gjer at saka må opp på nytt, vil det bli ny sak i fellesrådet
4. Når alt er på plass, blir det sendt Lovdata.

**Økonomi:**

§ 6 omtalar blant anna festeperiode. I Ål er har dette fram til nå vore 10 år. Dei andre Hallingdalskommunane har gått over til 5 år. Det ligg forslag på 5 år om gongen i Ål også i det reviderte utkastet. Dette vil føre til redusert inntekt dei fyrste åra etter som fakturaene som blir sendt ut vil vera halvparten av kva dei har vore. På sikt vil inntekta samla kunne bli større fordi festeavgifta blir auka med jamne mellomrom.

**Framlegg til vedtak:**

1. Forslag til reviderte gravplassvedtekter Ål kommune blir vedteke (med følgjande endringar…..)
2. Vedtektene blir sendt Statsforvaltar til uttale før dei blir lagt ut på høyring.
3. Når vedtektene er godkjente skal dei sendast til Lovdata.

**Frå handsaminga:**

Dersom festetida blir endra frå 10 /20 år til 5 år, vil dette føre til mindre festeavgift dei fyrste 10 åra og så vil det auke gradvis til meir festeavgift på sikt. Det er ikkje rom for ei slik endring på budsjett for 2025, så saka blir utsett. Det blir jobba med eventuelle endringar frå 2026.

**Ål kyrkjelege fellesråd i møte 18.03.2025:**

**VEDTAK:**

På grunn av budsjettmessige konsekvensar, blir saka utsett og det blir arbeid med eventuelle endringar frå 2026.

**FR-sak 12/25: ORIENTERINGSAKER**

* Høyring om tilskotsordning

Gruppa som har arbeid med denne høyringa er ferdig med arbeidet og innspel er sendt inn innan høyringsfristen. Dessverre glapp det med utsending til rådet i førekant av innsending.

* Varmeanlegg Ål kyrkje

Ein radiator i våpenhuset i Ål kyrkje sprakk . Heldigvis var det folk til stade i kyrkja slik at det vart oppdaga fort og røyrleggjar vart kontakta og kom på kort varsel. Grunna godt arbeid frå dei som var til stade, vart det ingen skade på bygget. Det var redsel for at ein radiator til skulle sprekke då den var heilt opprusta på eit område. Den er nå kobla frå og våpenhuset blir oppvarma med byggvifte. Varmeanlegget er gamalt og må skiftast ut. Det er sett i gang arbeid med å prosjektere nytt varmeanlegg.

* Minneplater type skrift og minneplater med symbol i minnelunden

Det blir bestilt eit par plater til minnelunden med symbol som blir sett opp innimellom namneskilta. Dette er ganske vanleg der det ikkje er symbol på namneplatene. Symbola som skal brukast skal vera symbol som alle retningar kan godta. (blomster og hjarte eller ein ring)

* Partsamansett utval og forhandlingsutval

Det er ikkje valt representantar til partsamasett utval for denne perioden. Val på dette blir teke i neste møte.

**Framlegg til vedtak:**

Sakene teke til orientering

**Ål kyrkjelege fellesråd i møte 18.03.2025:**

**VEDTAK:**

1. Sakene teke til orientering.
2. Det blir bestilt to minneplater med symbol til minnelunden.